十一月二十九夜大風明起書室皆敗葉
作者：王洋
朝代：宋

paragraphs: 木老性倔強，朔風怒明威。
初更即合戰，已乃聲鼓鼙。
大塊信難測，三鼓氣不衰。
我屋山僧居，破陋久不治。
會當晴明日，仰見河漢移。
微風鼓櫜籥，虛空同奔馳。
夜無芙蓉人，慌惚疑褰帷。
平明滿書齋，敗葉方紛披。
孰爲呼吸者，作此怒張爲。
天寒不成雪，恐坐強風師。
撲塵整書架，糞挶不可遲。
人非陳仲舉，用舍亦有宜。